Ամենայն Հայոց Տ.Տ. Գարեգին Բ. Կաթողիկոսը երէկ Մայր Աթոռ Սուրբ Էջմիածնի մէջ ընդունեց՝ շաբաթավերջին Կեչառիսի վանքին մէջ ձեռնադրուած եօթ նորաօծ քահանաները։ Ներկայ էին Կոտայքի Թեմակալ առաջնորդ Տ. Առաքել Արք. Քարամեան, որ ձեռնադրած էր քահանաները, նաեւ Մայր Աթոռ Սուրբ Էջմիածնի լուսարարապետ Տ. Յովնան Եպսկ. Յակոբեան։ Նորին Սրբութիւնը ողջունեց քահանայ հայրերը եւ գոհութիւն յայտնեց Երկնաւորին, որ նոր մշակներ կը հասցնէ Հայոց Եկեղեցւոյ անդաստանէն ներս։ Վեհափառ Հայրապետը յոյս յայտնեց, թէ քահանաները հաստատուն կ՚ըլլան իրենց հոգեւոր առաքելութեան մէջ եւ արդիւնաւէտ ծառայութեամբ կը նպաստեն ժողովուրդի հոգեւոր կեանքի պայծառութեան ու եկեղեցւոյ շէնացման։